VSA teen aborsies vir verkragte vroue in oorloë | Netwerk24
VSA teen aborsies vir verkragte vroue in oorloë
Amerika het met die dreigement van 'n veto daarin geslaag dat 'n frase in 'n resolusie van die Verenigde Nasies (VN) oor seksuele geweld in konflikte verwyder is omdat hy dit interpreteer as 'n verwysing na aborsies.
Die resolusie, wat deur Duitsland opgestel is, is Dinsdag deur die Veiligheidsraad goedgekeur nadat 'n verwysing na die nodigheid om betyds "seksuele en reproduktiewe gesondheidshulp" te gee aan slagoffers van seksuele geweld in konflikte, geskrap is. In die resolusie se konteks beteken seksuele geweld verkragting en reproduktiewe gesondheidshulp aborsies.
Die resolusie is met 13 stemme aanvaar. Rusland en China het buite stemming gebly.
Amerika se dreigement van 'n veto is die jongste in 'n reeks beleidsommeswaaie van dié land wat volgens VN-diplomate gedryf word deur Mike Pence, Amerika se visepresident en 'n konserwatiewe Christen wat sterk teen aborsie gekant is, berig Reuters.
Brittanje het ten gunste van die resolusie gestem, maar sy spyt uitgespreek dat die verwysing na reproduktiewe gesondheid verwyder is.
Francois Delattre, die Franse ambassadeur na die VN, het ná die stemming aan die Veiligheidsraad van 15 lede gesê: "Dit is onverdedigbaar en onbegryplik dat die Veiligheidsraad nie in staat is om te erken dat vroue en meisies wat onder seksuele geweld in konflikte gely het – en wat ooglopend nie gekies het om swanger te raak nie – nie die reg het om hul swangerskap te beëindig nie."
'n Woordvoerder van die Withuis het gesê die resolusie soos dit aanvaar is, "is baie meer in pas met die Withuis se prioriteite", berig Reuters.
Daar is reeds jare lank konsensus oor die bewoording "seksuele en reproduktiewe gesondheid" en dit kom voor in resolusies wat die Veiligheidsraad in 2009 en 2013 aanvaar het, asook in talle resolusies wat deur die algemene vergadering van die VN aanvaar is.
Nog 'n toegewing aan Amerika was die weglating van 'n oproep dat 'n werkgroep vordering met die beëindiging van seksuele geweld monitor.
"Ons benadruk die noodsaaklikheid van 'n slagoffer-gefokusde benadering. Dienste aan oorlewendes moet sonder uitsondering aan alle oorlewendes gebied word," het lord Tariq Ahmad van Wimbledon, die Britse premier se spesiale verteenwoordiger vir die voorkoming van seksuele geweld in konflik, gesê.
Hy sê Brittanje sal voorgaan om "te sorg dat oorlewendes van geweld wêreldwyd toegang kry tot seksuele en reproduktiewegesondheidshulp. Dit is 'n prioriteit. As ons 'n benadering het dat oorlewendes gehelp moet word, kan ons nie hierdie belangrike prioriteit ignoreer nie." - Bykomende bron: The Guardian